Ľ. Vážny, poslanec: (2005-06-23):
Mňa takisto však hnevá, že napr. pred dvoma týždňami sa schválila v tomto parlamente privatizácia spoločnosti Cargo, ide o nákladnú železničnú spoločnosť, pri ktorej, myslím si, Slovensko príde nevhodným predajom o viacero miliárd. Momentálne je tá hodnota okolo 15 mld. Sk. A je to pripravené nevhodne a o 2 hlasy to neprešlo, jednoducho je to tak. Hnevá ma takisto ten materiál, ktorý nás čaká o nejaké 2 týždne, volá sa Koncepcia spoplatnenia výkonov vo verejnom záujme pre autobusovú a železničnú dopravu, kde takisto to nie je systémovo vyriešené, kde nie je vhodne riešené spoplatnenie týchto výkonov, kde nie je harmonizácia dopravy riešená, kde nie sú riešené iné súvisiace úkony – a takisto ma to hnevá. Pri obidvoch týchto zákonoch som však narazil na problém zákona o privatizácii, to je č. 92/1991, ktorý hovorí, že Národná rada je postavená do úlohy štatistu a o privatizácii vždy rozhoduje vláda, a to po prerokovaní zámeru a postupu privatizácie v Národnej rade. Ale už sa nehovorí, či kladnom, alebo zápornom. Čiže mňa takisto hnevá, tak ako ministra Palka oprávnene, takisto ma hnevá, že Národná rada je stavaná do úlohy štatistu. A vidím to tak, že v roku 2005 Slovensko zaplatí za výkony bezmála 10 mil. Sk a takisto by sa mali vynaložiť zmysluplnejšie a riešiť sa inak a takisto sa to dotkne všetkých občanov Slovenska nie malou sumou za to, čo sa platí dopravcom. Možno sa to dotkne takisto ako zákon o podmienkach prevádzky na pozemných komunikáciách, možno ešte menej, možno viac. Neviem to hodnotiť. Ale hnevá ma to, že Národná rada je postavená do úlohy štatistu a je úplne potretá jej ústavná a kontrolná funkcia. Na margo môjho úvodu si myslím, že taký istý súvis so zákonom o Horskej službe, ako má zákon o podmienkach prevádzky na pozemných komunikáciách, má aj mnou predkladaná novela zákona alebo pozmeňujúci návrh zákona o privatizácii, ktorý teraz predkladám. Čiže dovoľte mi, aby som ho predniesol, volá sa pozmeňujúci a doplňujúci návrh skupiny poslancov k vládnemu návrhu zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení zákona č. 515/2003 Z. z. a zákon č. 192/2002 Z. z. o integrovanom záchrannom systéme v znení zákona č. 579/2004 Z. z., ktorý ste dostali ako tlač 1086. I. V názve zákona sa na konci dopĺňajú slová „a o zmene a doplnení niektorých ďalších zákonov“. II. Za čl. II sa dopĺňa nový čl. III, ktorý znie: Čl. III – Zákon č. 92/1991 Zb. o podmienkach prevodu majetku štátu na iné osoby v znení neskorších predpisov sa mení a dopĺňa takto: 1. V § 10 ods. 2 prvá veta znie: „O privatizácii podniku alebo jeho časti s charakterom prirodzeného monopolu a o privatizácii majetkovej účasti štátu alebo majetkovej účasti fondu na podnikaní inej právnickej osoby, ktorá má charakter prirodzeného monopolu, vždy rozhoduje vláda, a to po schválení zámeru a postupu privatizácie v Národnej rade Slovenskej republiky.“ 2. V § 10 ods. 2 sa vypúšťa druhá a tretia veta. 3. V § 41 ods. 1 v poslednej vete sa slovo „rokovanie“ nahrádza slovom „schválenie“. Doterajší čl. III sa označuje ako čl. IV. Odôvodnenie: Doterajšie znenie zákona ustanovuje, že Národná rada Slovenskej republiky prerokuje zámery a postupy privatizácie po ich predložení vládou Slovenskej republiky. Okrem toho, že zákonná úprava nevyžaduje kladné stanovisko Národnej rady, stanovuje aj lehotu na 30 dní od predloženia, v ktorej Národná rada musí návrh prerokovať. V prípade, že sa tak neudeje, považuje sa predložený zámer za prerokovaný. Takouto právnou úpravou sa Národná rada Slovenskej republiky aj poslanci stávajú obyčajnými štatistami, ako som povedal pred chvíľou. Aj keď pri privatizácii ide o miliardové hodnoty, parlament ako orgán kontrolujúci činnosť vlády nemá účinné prostriedky takýto proces v prípade pochybností o jeho správnosti korigovať, resp. pozastaviť. Navrhuje sa, aby vláda mohla rozhodnúť o privatizácii až po schválení zámeru a postupu privatizácie v Národnej rade Slovenskej republiky. Obdobne sa navrhuje, aby schválenie bolo potrebné aj v prípade zaradenia podnikov a majetkových účastí štátu na podnikaní iných právnických osôb do zoznamu podnikov a účastí zahrnutých do privatizácie. Ďakujem za pozornosť. (Potlesk.)